stanford-oval/wikipedia huggingface dataset:
สาธารณรัฐอิสลาม

สาธารณรัฐเทวาธิปไตยตามกฎหมายอิสลาม
แผนที่แสดงประเทศสาธารณรัฐอิสลามที่ใช้ตำแหน่งนี้
สาธารณรัฐอิสลาม (อังกฤษ: Islamic republic) เป็นรัฐเอกราชที่ปกครองด้วยกฎหมายอิสลามและอยู่ตรงข้ามกับราชาธิปไตยอิสลาม ปัจจุบันมีเพียง 3 ประเทศที่ใช้ชื่อนี้คืออิหร่าน, มอริเตเนีย และปากีสถาน ปากีสถานเป็นประเทศแรกที่ใช้ตำแหน่งนี้ในรัฐธรรมนูญฉบับ ค.ศ. 1956 มอริเตเนียใช้ตำแหน่งนี้ในวันที่ 28 พฤศจิกายน ค.ศ. 1958 และอิหร่านประกาศใช้หลังการปฏิวัติอิหร่านใน ค.ศ. 1979 ที่โค่นล้มราชวงศ์ปาห์ลาวี
ถึงแม้ว่าทั้งสามประเทศมีตำแหน่ง "สาธารณรัฐอิสลาม" เหมือนกัน แต่มีรัฐบาลและกฎหมายต่างกัน และมีแค่อิหร่านเท่านั้นที่เป็นรัฐเทวาธิปไตยเชิงศาสนา คำนี้มีความหมายหลายแบบ บางส่วนขัดแย้งกับอีกอัน ตามความเห็นผู้นำศาสนาของมุสลิมบางส่วนในภูมิภาคที่ยอมรับระบบนี้ สาธารณรัฐอิสลามเป็นรัฐที่อยู่ภายใต้รูปรัฐบาลอิสลาม พวกเขาเห็นมันเป็นการประนีประนอมระหว่างรัฐเคาะลีฟะฮ์อิสลามบริสุทธิ์กับสาธารณรัฐชาตินิยมแบบโลกิยนิยม ในแนวคิดสาธารณรัฐอิสลามของพวกเขา จะต้องมีการใช้ประมวลกฎหมายอาญาที่ตรงกับกฎหมายชะรีอะฮ์บางส่วนหรือทั้งหมด และรัฐนั้นอาจไม่มีกษัตริย์เหมือนที่หลายประเทศในตะวันออกกลางมีในปัจจุบัน ถึงกระนั้น ยังมีสาธารณรัฐที่มีศาสนาอิสลามเป็นศาสนาประจำชาติและปกครองด้วยกฎหมายอิสลาม (อย่างน้อยบางส่วน) แต่ไม่ใช้ตำแหน่ง "สาธารณรัฐอิสลาม" - เช่น อิรัก, เยเมน, แอลจีเรีย และมัลดีฟส์
รายชื่อสาธารณรัฐอิสลามในปัจจุบัน

| รัฐ | วันที่ใช้งาน | ประเภทรัฐบาล |
| --- | --- | --- |
|  สาธารณรัฐอิสลามอิหร่าน | 1 เมษายน ค.ศ. 1979 | รัฐเดี่ยว สาธารณรัฐที่มีระบบประธานาธิบดีโคมัยนี (ผสมสาธารณรัฐ-เทวาธิปไตยกับผู้นำสูงสุด โดยพฤตินัย) |
|  สาธารณรัฐอิสลามมอริเตเนีย | 12 กรกฎาคม ค.ศ. 1991 | รัฐเดี่ยว สาธารณรัฐที่มีระบบกึ่งประธานาธิบดี |
|  สาธารณรัฐอิสลามปากีสถาน | 23 มีนาคม ค.ศ. 1956 | รัฐสหพันธ์ สาธารณรัฐที่มีระบบรัฐสภาตามรัฐธรรมนูญ |
รายชื่อสาธารณรัฐอิสลามในอดีต

สาธารณรัฐอิสลามอัฟกานิสถาน ใน วันที่ 26 มกราคม ค.ศ. 2004 จนถึง 15 สิงหาคม ค.ศ. 2021
แหล่งข้อมูลอื่น

Islam and Politics from the Dean Peter Krogh Foreign Affairs Digital Archives
Constitution of Iran as an unofficial English translation hosted at University of Bern, Switzerland (with good summaries)
การเห็นเป็นภาพเดียวด้วยสองตา

การเห็นเป็นภาพเดียวด้วยสองตา โดยเส้น/ผิว horopter หมายถึงเส้น/ผิวที่จุดต่าง ๆ ทั้งหมดที่อยู่บนเส้น/ผิวจะมองเห็นเป็นจุดเดียวด้วยตาทั้งสองเมื่อไม่ขยับ
ในสาขาชีววิทยา การเห็นเป็นภาพเดียวด้วยสองตา
(อังกฤษ: binocular vision)
หมายถึงการเห็นด้วยสองตาที่สัตว์สามารถรับรู้ภาพ 3 มิติเป็นภาพเดียวจากสิ่งแวดล้อม
นักประสาทวิทยาคนหนึ่งได้กำหนดข้อดี 6 ประการในการมีสองตาเทียบกับตาเดียว คือ
มีตาสำรองในกรณีที่ข้างหนึ่งเสียหาย
มีขอบเขตการเห็น/ภาพที่กว้างกว่า ยกตัวอย่างเช่น มนุษย์มีขอบเขตการเห็นในแนวนอนประมาณ 190 องศาด้วยสองตา โดยประมาณ 120 องศาจะเป็นส่วนที่เห็นด้วยทั้งสองตา และ 40 องศาที่อยู่ข้าง ๆ และเห็นด้วยตาข้างเดียว
ทำให้เห็นเป็น 3 มิติ (stereopsis) เพราะการเห็นไม่เหมือนกันของตาทั้งสองข้าง (binocular disparity) เนื่องจากมีตำแหน่งที่ต่างกันบนศีรษะ จึงทำให้สามารถรู้ใกล้ไกลได้ ซึ่งทำให้สัตว์สามารถมองเห็นผ่านการพรางตัวของสัตว์อื่น ๆ ได้
ทำให้สามารถกำหนดมุมบรรจบของเส้นหรือแนวสายตาของตาทั้งสองโดยขึ้นอยู่กับการเบนตา จากภาพที่ตกลงบนจอตาทั้งสอง ซึ่งจำเป็นเพื่อให้ได้ข้อดีที่ 3
ทำให้สามารถเห็นวัตถุที่อยู่ข้างหลังสิ่งที่บัง เลโอนาร์โด ดา วินชีได้กล่าวถึงข้อดีนี้ไว้ว่า เสา/แถบแนวตั้งที่อยู่ใกล้ตามากกว่าวัตถุที่ต้องการมอง อาจจะบังวัตถุนั้นที่ตาซ้ายแต่อาจเห็นได้ด้วยตาขวา
ทำให้สมองสามารถรวมข้อมูลจากตาซ้ายขวา (binocular summation) และช่วยให้เห็นวัตถุที่ลาง ๆ ได้ดีขึ้น
ปรากฏการณ์ที่เกี่ยวเนื่องกับการมองด้วยสองตาอื่น ๆ รวมทั้งการบอกได้ว่า แสงมากระทบข้างไหนของตา (utrocular discrimination),
ความถนัดในการเล็งมองด้วยตาข้างใดข้างหนึ่งโดยเฉพาะ แม้ตาจะเปิดทั้งคู่ (ocular dominance),
การกำหนดทิศของวัตถุโดยอาศัยข้อมูลเฉลี่ยจากตาทั้งสอง (allelotropia),
การรวมภาพจากสองตาโดยเห็นเป็นภาพเดียวแม้แต่ละข้างจะเห็นต่างกัน
และการแข่งขันระหว่างสองตา คือการเห็นสลับกันระหว่างตาซ้ายขวา ถ้าภาพที่มาจากตาทั้งสองต่างกันจนไม่สามารถรวมเป็นภาพเดียวกันได้
การเห็นด้วยสองตาช่วยให้ทำกิจกรรมได้ดีขึ้นรวมทั้งการจับ การจับวัตถุที่โยน และการวิ่งเดิน
ทำให้สามารถเดินเข้าไปหาแล้วหลีกเลี่ยงอุปสรรคได้เร็วขึ้นอย่างมั่นใจ
จักษุแพทย์จะเป็นผู้ชำนาญเฉพาะทางเพื่อแก้ปัญหาการมองเห็นด้วยสองตา
ประวัติคำภาษาอังกฤษ

คำภาษาอังกฤษว่า binocular มาจากรากศัพท์ภาษาละตินสองคำ คือ bini แปลว่า คู่ และ oculus แปลว่า ตา
ขอบเขตการเห็นและการขยับตา

สัตว์บางชนิด ซึ่งปกติจะเป็นสัตว์ถูกล่าแต่ไม่เสมอไป จะมีตาอยู่ทางข้างทั้งสองของศีรษะเพื่อให้มีขอบเขตการเห็นกว้างที่สุด
สัตว์ตัวอย่างรวมทั้งกระต่าย ควาย และแอนทิโลปเป็นต้น
ในสัตว์เหล่านี้ ตาบ่อยครั้งจะสามารถขยับได้อย่างเป็นอิสระเพื่อเพิ่มขอบเขตการเห็น
นกบางชนิดสามารถมองเห็นได้รอบตัวถึง 360 องศาแม้จะไม่ขยับตาเลย
สัตว์บางชนิด ซึ่งปกติจะเป็นสัตว์ล่าเหยื่อแต่ไม่เสมอไป จะมีตาอยู่ด้านหน้าของศีรษะ ทำให้สามารถมองเห็นเป็นภาพเดียวด้วยสองตา ซึ่งลดขอบเขตการเห็นโดยแลกกับการเห็นเป็น 3 มิติ
ถึงกระนั้น ตาที่อยู่ด้านหน้าก็เป็นลักษณะสืบสายพันธุ์ที่ได้วิวัฒนาการมาอย่างพิเศษ ดังนั้น จึงมีกลุ่มสัตว์มีกระดูกสันหลังเพียง 3 กลุ่มที่ยังมีชีวิตอยู่และมีตาที่จัดว่าส่องไปข้างหน้าจริง ๆ รวมทั้งไพรเมต (รวมมนุษย์) สัตว์กินเนื้อ และนกล่าเหยื่อ (รวมทั้งนกอินทรีและเหยี่ยว)
มีสัตว์ล่าเหยื่อบางชนิด โดยเฉพาะที่ตัวใหญ่ เช่นวาฬสเปิร์มและวาฬเพชฌฆาต ซึ่งมีตาอยู่ที่ข้างทั้งสองของศีรษะ แต่ก็ยังเป็นไปได้ว่า พวกมันก็มีเขตลานสายตาที่เห็นด้วยตาทั้งสองเช่นกัน
นอกจากนั้น สัตว์ที่ไม่ใช่สัตว์ล่าเหยื่อ รวมทั้งค้างคาวผลไม้และไพรเมตจำนวนหนึ่ง ก็มีตาส่องไปทางด้านหน้าด้วย
สัตว์เหล่านี้มักจำเป็นต้องรู้ใกล้ไกลเป็นอย่างดี
ยกตัวอย่างเช่น การมองเห็นเป็นภาพเดียวด้วยสองตาจะทำให้สามารถจับผลไม้ที่ต้องการ หรือมองหาและจับกิ่งไม้ได้ดีขึ้น
ทิศทางหรือมุมมองของจุด ๆ หนึ่งในปริภูมิเทียบกับแนวมองตรงไปข้างหน้าจากตรงกลางศีรษะ เรียกตามภาษาอังกฤษว่า visual direction หรือ version
ส่วนมุมของแนวมองของตาทั้งสองซึ่งบรรจบอยู่ที่จุดตรึงตาข้างหน้าเรียกว่า absolute disparity, binocular parallax, vergence demand หรือแค่ vergence
ความสัมพันธ์ระหว่างตัวแปร 3 อย่างคือตำแหน่งของตาทั้งสอง version และ vergence จะกำหนดโดยกฎ Hering's law of visual direction
ในสัตว์ที่มีตามองไปข้างหน้า ตาทั้งสองมักจะขยับคู่กัน
การขยับตาอาจเป็นทางเดียวกัน (conjunctive) ที่เรียกว่า version eye movement โดยแบ่งเป็นประเภทต่าง ๆ รวมทั้ง
saccade, smooth pursuit, nystagmus, และ vestibulo-ocular reflex
หรืออาจไปในทางตรงกันข้าม (disjunctive) ที่เรียกว่า vergence eye movement
ความสัมพันธ์ระหว่างการขยับตาไปในทางเดียวกันหรือทางตรงกันข้ามกันในมนุษย์ (และในสัตว์ส่วนมาก) อธิบายได้โดยกฎ Hering's law of equal innervation
สัตว์บางชนิดสามารถใช้ตาได้ทั้งสองแบบ
ยกตัวอย่างเช่น นกเอี้ยงและนกกิ้งโครงมีตาทางด้านข้างซึ่งทำให้มีขอบเขตการเห็นกว้าง แต่ก็สามารถขยับตาทั้งสองด้วยกันไปทางด้านหน้าเพื่อมีส่วนที่เห็นร่วมกัน และทำให้เห็นภาพ 3 มิติ
อีกตัวอย่างที่หน้าทึ่งก็คือ
กิ่งก่าคาเมเลียนที่มีตาบนแป้นหมุน โดยแต่ละตาจะขยับขึ้นหรือลง ซ้ายหรือขวาได้อย่างเป็นอิสระ 
แต่ก็ยังเล็งตาไปทางวัตถุเดียวกันเมื่อกำลังล่าเหยื่อได้ด้วย
การรวมข้อมูลจากตาทั้งสองข้าง (Binocular summation)

การรวมข้อมูลจากตาทั้งสอง (Binocular summation) 
เป็นกระบวนการที่ลดขีดเริ่มเปลี่ยนของการเห็นสิ่งเร้าเมื่อใช้ตาทั้งสองแทนตาข้างเดียว
มีปรากฏการณ์ที่เป็นผลหลายอย่างเมื่อเปรียบการเห็นด้วยสองตาเทียบกับการเห็นด้วยตาเดียว
การรวมภาพจากสองตาทางประสาท (Neural binocular summation) เกิดเมื่อสมรรถภาพการเห็นด้วยสองตาดีกว่า

การยับยั้งเหตุมองด้วยสองตา (Binocular inhibition) เกิดเมื่อสมรรถภาพการเห็นด้วยสองตาน้อยกว่าเมื่อมองด้วยตาข้างเดียว
ซึ่งแสดงนัยว่า ตาที่ไม่ดีจะมีผลต่อตาดี และมีผลต่อการเห็นโดยรวม
การรวมข้อมูลจากตาทั้งสองจะถึงขีดสูงสุดถ้าตาทั้งสองข้างดีพอกัน
ตาที่ดีไม่พอกันจะเห็นได้ดีลดลง
มีโรคตาต่าง ๆ ที่เกิดจากตาดีไม่เท่ากัน เช่น ต้อกระจกข้างเดียว (unilateral cataract) และตามัว
ปัจจัยที่มีผลต่อการรวมภาพจากตาทั้งสองรวมทั้งความละเอียดของภาพ (spatial frequency) จำนวนจุดจอประสาทตาที่ได้สิ่งเร้า และช่วงระหว่างเวลาที่เห็นสิ่งเร้า
ปฏิสัมพันธ์ของตาทั้งสอง

นอกจากการวมข้อมูลจากตาทั้งสองแล้ว ตาแต่ละข้างยังอาจมีผลต่อกันและกันด้วยกลไกอย่างน้อยอีก 3 อย่าง
ขนาดรูม่านตา - แสงที่เข้าไปยังตาข้างหนึ่งจะมีผลต่อรูม่านตาของตาทั้งสอง ซึ่งสามารถเห็นได้โดยดูตาของเพื่อนเมื่อเขาปิดตาข้างหนึ่ง คือเมื่อตาเปิดทั้งสองข้าง รูม่านตาของตาที่เห็นจะเล็ก แต่เมื่อปิดตาอีกข้างหนึ่ง รูม่านตาของตาที่ดูจะใหญ่
การปรับตาดูใกล้ไกลและการเบนตาไปในทิศตรงกันข้าม (vergence) - การปรับตาดูใกล้ไกลเป็นภาวะเกี่ยวกับการโฟกัสเลนส์ตา ถ้าตาข้างหนึ่งเปิดและอีกข้างปิด แล้วโฟกัสที่วัตถุซึ่งอยู่ใกล้ ๆ การปรับเลนส์ตาจะเหมือนกันทั้งสองข้าง นอกจากนั้น ตาที่ปิดมักจะเบนไปเล็งที่วัตถุ กระบวนการสองอย่างนี้เชื่อมกันโดยรีเฟล็กซ์ ดังนั้น กระบวนการหนึ่งจะทำให้กระบวนการอีกอย่างหนึ่งเกิด
Interocular transfer - การปรับตัวให้เข้ากับแสงของตาข้างหนึ่ง สามารถมีผลเล็กน้อยต่อการปรับตัวต่อแสงของตาอีกข้างหนึ่ง
ผลหลังจากเห็นการเคลื่อนไหว  (motion aftereffect) ที่เกิดขึ้นที่ตาหนึ่ง ก็จะเกิดขึ้นที่ตาอีกข้างหนึ่งด้วย
การเห็นเป็นภาพเดียว

ถ้าขอบเขตการเห็นของตาทั้งสองคาบเกี่ยวกัน มีโอกาสที่จะสับสนภาพของวัตถุเดียวกันที่มาจากตาซ้ายและขวา
ซึ่งสมองอาจจัดการโดยสองวิธี คือ การระงับภาพจากตาหนึ่ง (suppression) โดยสมองจะให้เห็นแค่ภาพเดียว หรือว่าการรวมภาพทั้งสองเป็นภาพเดียว
แต่ถ้าเห็นเป็นสองภาพ นี้เรียกว่าการเห็นภาพซ้อน
การรวมภาพจากตาทั้งสอง (ซึ่งภาษาอังกฤษเรียกอย่างสามัญว่า "binocular fusion") จะเกิดในปริภูมิรอบ ๆ จุดที่ตรึงตา
เป็นปริภูมิที่เรียกว่า Panum's fusional area
โดยวัตถุที่อยู่นอกปริภูมินี้ จะเห็นเป็นภาพซ้อน
ความถนัดตา

เมื่อตาแต่ละข้างมองเห็นภาพของตัวเอง ๆ นอกเขตปริภูมิ Panum's fusional area การรวมวัตถุข้างนอกเข้ากับที่อยู่ข้างในก็จะเป็นไปไม่ได้
นี่สามารถเห็นได้เมื่อชี้วัตถุไกล ๆ ด้วยนิ้วมือ
ถ้าตรึงตาดูที่ปลายนิ้ว ก็จะเห็นรูปเดียว แต่จะเห็นวัตถุที่ไกลเป็นภาพซ้อน
ถ้าตรึงตาดูวัตถุที่อยู่ไกล ก็จะเห็นเป็นภาพเดียว แต่จะเห็นปลายนิ้วมือเป็นภาพซ้อน
เพื่อให้ชี้ได้ถูกต้อง ภาพที่มาจากตาข้างใดข้างหนึ่งต้องให้ความสำคัญมากกว่า (คือตาที่ถนัด) โดยไม่สนใจอีกข้างหนึ่ง  (ตาที่ไม่ถนัด)
และตาที่สามารถเล็งมองวัตถุที่ไกลได้เร็วและตรึงอยู่ที่นั่น ก็จะเรียกว่า เป็นตาที่ถนัด (dominant eye)
ภาพ 3 มิติ

บทความหลัก: การเห็นเป็น 3 มิติ
ตาทั้งสองมีเขตการมองที่คาบเกี่ยวกันเพราะตาอยู่ที่ศีรษะด้านหน้า ไม่ใช่ด้านข้าง
เขตที่คาบเกี่ยวกันนี้ทำให้ตาแต่ละข้างมองเห็นวัตถุเดียวกันแต่ต่างมุมกันเล็กน้อย
เพราะความคาบเกี่ยวกันนี้ การเห็นเป็นภาพเดียวด้วยสองตาจึงทำให้สามารถรู้ความใกล้ไกล
เป็นความรู้สึกที่ได้เมื่อมองด้วยสองตาสำหรับคนที่มองเห็นด้วยสองตาได้เป็นปกติ
ภาพเดียวกันที่ตกลงที่จอตาทั้งสองข้างจะต่างกันเล็กน้อยเพราะตำแหน่งของตาที่ต่างกันบนศีรษะ
ความต่างที่สองตา (binocular disparity) เยี่ยงนี้จะให้ข้อมูลหลักอย่างหนึ่งแก่สมองเพื่อใช้คำนวณความใกล้ไกลของสิ่งที่เห็น
การเห็นเป็น 3 มิติมีปัจจัยสองอย่าง คือ ธรรมชาติของสิ่งเร้าที่ให้ข้อมูล 3 มิติ 
และกระบวนการในสมองที่ประมวลข้อมูลนั้น
ระยะห่างระหว่างสองตาของผู้ใหญ่จะอยู่ที่ประมาณ 6.5 ซม.
ความต่างบนจอตา (Retinal disparity) ก็คือความห่างของภาพวัตถุต่าง ๆ ที่ตกลงบนจอประสาทตาด้านซ้ายและขวา ซึ่งให้ข้อมูลความใกล้ไกล
แต่เป็นความใกล้ไกลโดยเปรียบเทียบระหว่างวัตถุต่าง ๆ ไม่ใช่ความใกล้ไกลที่แม่นยำหรือสัมบูรณ์
วัตถุสองอย่างยิ่งใกล้กันเท่าไร ความต่างบนจอตาก็จะเล็กลงเท่านั้น
ถ้าวัตถุห่างกัน ความต่างบนจอตาก็จะใหญ่ขึ้น
ถ้าวัตถุอยู่ใกล้ไกลเท่ากัน ก็จะไม่มีความต่างที่จอตา
Allelotropia

เพราะตาทั้งสองอยู่ในตำแหน่งที่ต่างกันของศีรษะ วัตถุที่มองซึ่งไม่ได้อยู่ที่จุดตรึงตราหรืออยู่บนผิว horopter จะมีทิศทางการเห็น (visual direction) ที่ต่างกันในตาแต่ละข้าง
แต่เมื่อภาพสองภาพที่มองเห็นด้วยตาเดี่ยว ๆ รวมเข้าด้วยกันเป็นภาพเดียว เป็นภาพที่เรียกว่าภาพไซคลอปส์ (Cyclopean image, ตามยักษ์ไซคลอปส์ที่มีตาเดียว) วัตถุที่ว่าก็จะมีทิศทางการเห็นอันใหม่ โดยทั่วไปจะเป็นค่าเฉลี่ยของทิศทางการเห็นจากแต่ละตา
ปรากฏการณ์นี้เรียกว่า allelotropia
ส่วนจุดเริ่มต้นของทิศทางการเห็นใหม่ (ที่มีจุดปลายที่วัตถุ) จะอยู่ประมาณระหว่างตาทั้งสอง ซึ่งเรียกว่า ตาไซคลอปส์ (cyclopean eye)
ตำแหน่งของตาไซคลอปส์ปกติจะไม่ได้อยู่ระหว่างตาทั้งสองพอดี แต่มักจะอยู่ใกล้ตาที่ถนัดมากกว่า
การแข่งขันระหว่างสองตา

บทความหลัก: การแข่งขันระหว่างสองตา
เมื่อมีภาพที่ต่างกันสองภาพแสดงให้ตาแต่ละข้างในเขตการเห็นเดียวกัน จะมีการรับรู้ภาพข้างหนึ่งพักหนึ่ง แล้วสลับไปยังอีกภาพหนึ่ง แล้วกลับไปอีกภาพหนึ่งเรื่อย ๆ ตราบที่ยังสนใจดูภาพอยู่
การสลับการรับรู้ระหว่างภาพจากสองตาเรียกว่า การแข่งขันระหว่างสองตา
มนุษย์มีสมรรถภาพจำกัดในการประมวลภาพหนึ่ง ๆ อย่างสมบูรณ์
จึงเป็นเหตุให้เกิดปรากฏการณ์นี้นี้
มีปัจจัยหลายอย่างที่มีผลต่อระยะเวลาที่เห็นภาพ ๆ หนึ่ง
รวมทั้งบริบท ความเปรียบต่าง การเคลื่อนไหว รายละเอียด และภาพเนกาทีฟ
งานวิจัยปี 2551 แสดงว่า สีหน้าอาจทำให้ใส่ใจรูปหนึ่ง ๆ เพิ่มขึ้น
เช่น เมื่อแสดงใบหน้าที่ออกสีหน้าที่ตาข้างหนึ่ง และแสดงใบหน้าที่สีหน้าเฉย ๆ อีกด้านหนึ่ง
ก็จะทำให้เห็นใบหน้าที่ออกสีหน้ามากกว่า หรือไม่เห็นใบหน้าที่มีสีหน้าเฉย ๆ เลย
ดูเพิ่ม

การแข่งขันระหว่างสองตา
ตามัว
ลานสายตา
ระบบการเห็น
พารัลแลกซ์
การเห็นด้วยตาเดียว
การไม่เห็นเป็น 3 มิติ
การเห็นเป็น 3 มิติ
แหล่งข้อมูลอื่น

Blake, Randolph; Wilson, Hugh (2011). "Binocular vision". Vision Research. 51 (7): 754–770. doi:10.1016/j.visres.2010.10.009.
Scott B. Steinman, Barbara A. Steinman and Ralph Philip Garzia. (2000). Foundations of Binocular Vision: A Clinical perspective. McGraw-Hill Medical.
Rahul Bhola: Binocular Vision, EyeRounds.org, University of Iowa Healthcare (updated Jan. 23, 2006)
Livingstone, MS; Conway, BR (September 2004). "Was Rembrandt stereoblind?". The New England Journal of Medicine. 351 (12): 1264–5. doi:10.1056/NEJM200409163511224. ISSN 0028-4793. PMC 2634283. PMID 15371590.
"Disparity sensitivity in man and owl: Psychophysical evidence for equivalent perception of shape-from-stereo" (PDF).
Gaining Binocular Vision - No Longer Stereoblind - People Tell Their Stories
VisionSimulations.com |Images and vision simulators of various diseases and conditions of the eye
Binocular Vision ในหอสมุดแพทยศาสตร์แห่งชาติอเมริกัน สำหรับหัวข้อเนื้อหาทางการแพทย์ (MeSH)
Vision2 - Open source Java program for binocular vision examination using shutter glasses
ขอบเขตการเห็นของนกพิราบ (ซ้าย) เทียบกับของนกเค้า (ขวา)
นกกระเรียนมงกุฎเทาเป็นสัตว์ที่มีตาอยู่ด้านข้างแต่ก็สามารถมองไปทางด้านหน้าได้ด้วย
ภาพดั้งเดิมที่แสดง "กฏทิศทางการเห็นของเฮอริง" (Hering's law of visual direction) ตาซ้ายมองเห็นต่างจากตาขวาเพราะมีทิศทางการเห็น (visual direction) ที่ต่างกัน แต่ภาพที่เห็นกลับรวมเป็นภาพเดียว และมีทิศทางการเห็นทิศทางเดียว เหมือนกับมีตาไซคลอปส์อยู่ในระหว่างตา
พัก แฮ-จิน

| พัก แฮ-จิน |
| --- | --- |

เกิด:  (1983-05-01) 1 พฤษภาคม ค.ศ. 1983 (41 ปี) ปูซาน เกาหลีใต้
การศึกษา: วิทยาลัยศิลปะกรุงโซล
อาชีพ: นักแสดง นายแบบ
ปีปฏิบัติงาน: 2006–ปัจจุบัน
ตัวแทน: Artist Company

ชื่อเกาหลี
ฮันกึล: 박해진
ฮันจา: 朴海镇
อาร์อาร์: Bak Hae-jin 
เอ็มอาร์: Pak Haejin 
 
เว็บไซต์: Club Jin's
พัก แฮ-จิน (อักษรโรมัน: Park Hae-jin; ฮันกึล: 박해진; ฮันจา: 朴海镇; คาตากานะ: パク・ヘジン; เกิด 1 พฤษภาคม ค.ศ. 1983) เป็นนักแสดงและนายแบบชาวเกาหลีใต้ เริ่มงานในวงการบันเทิงด้วยการเป็นนายแบบ และเริ่มมีผลงานการแสดงอย่างเป็นทางการในปี 2006 ด้วยบท "ยอนฮานัม" ในละครเรื่อง Famous Chil Princessesทางช่อง KBS จากนั้นมีผลงานที่สร้างชื่อเสียงในวงการบันเทิงทั้งที่เกาหลี ญี่ปุ่นและจีน อีกมากมายจนถึงปัจจุบัน โดยเฉพาะละครเรื่อง Cheese in the Trap (2016) ทางช่อง tvN กับบทบาทของ "รุ่นพี่ยูจอง"
ชีวิตการทำงานในวงการบันเทิง > 2006–2010: เริ่มต้นอาชีพนักแสดง

พัก แฮ-จินเริ่มต้นอาชีพการแสดงของเขาจากละครเรื่อง Famous Chil Princesses ทางช่อง KBS ในเดือน เมษายน ปี ค.ศ. 2006 ด้วยบท ยอนฮานัม ชายหนุ่มผู้ใสซื่อ และตรงไปตรงมาในเรื่องราวความรักกับหญิงสาวที่มีอายุมากกว่า จนเป็นที่รู้จักและได้รับฉายาว่า "หนุ่มน้อยแห่งชาติ" ส่งผลให้หลังจากนั้นเขามีทั้งงานโฆษณาและถ่ายแบบ เข้ามาไม่ขาดสาย อีกทั้งยังได้รับรางวัล นักแสดงหน้าใหม่ สาขาละครโทรทัศน์ จากงานประกาศรางวัล แพ็กซังอาร์ตส์อวอร์ดส์ ครั้งที่ 43 หลังจากนั้นในปี ค.ศ. 2007-2008  แฮจินก็มีผลงานละครเรื่องยาว (장편드라마) อีก 2 เรื่อง ได้แก่ Like Land and Sky ในบท จองมูยอง ชายหนุ่มผู้แสนดีที่น่าสงสาร และ East of Eden  ในบท ชินมยองฮุน ชายที่เกิดมาพร้อมชะตาชีวิตที่พลิกผัน นอกจากนี้ แฮจินยังมีงานแสดงมิวสิกวิดีโอ เพลง 'Love Hurts' ของ The Way และได้รับเลือกให้เป็น "ทูตประชาสัมพันธ์" ในโครงการ รณรงค์ต่อต้านการสูบบุหรี่และการดื่มสุราของเยาวชน และ ระบบธนาคารหน่วยกิตทางการศึกษา
จนกระทั่งในปี ค.ศ. 2009 เขามีผลงานละครเรื่อง Hot Blood โดยรับบทเป็น ฮารยู เซลล์แมนขายรถผู้มีความมุ่งมั่นเพื่อทำความฝันให้สำเร็จ ซึ่งเป็นครั้งแรกที่เขาได้รับบทนำในละครที่มีความยาวปานกลาง (중편드라마) และในปีเดียวกันนั้นจนถึงปี 2010 เขาได้มีโอกาสเข้าร่วมเป็นสมาชิกประจำของรายการวาไรตี้โชว์ อย่าง Family Outing ทางช่อง SBS หลังจากที่ได้ไปร่วมรายการในฐานะแขกรับเชิญ
หลังจากเดบิวต์เป็นเวลา 3 ปี แฮจินก็เริ่มเป็นที่รู้จักและได้รับความสนใจจากแฟนๆในต่างประเทศ ไม่ว่าจะเป็น จีน ญี่ปุ่น ไทย จนได้รับรางวัล ดารายอดนิยม (BBF Popular Star Award) จากงานประกาศรางวัล Asia Model Awards ครั้งที่ 4 และในที่สุดเขาก็มีแฟนมีตติ้งครั้งแรกที่ประเทศญี่ปุ่น ซึ่งจัดขึ้นเมื่อวันที่ 16 ตุลาคม 2009 ที่โรงแรม Sunplaza ในจังหวัดนางาโนะ โดยมีแฟนๆเข้าร่วมประมาณ 1500 คน
ในปี ค.ศ. 2010 แฮจินได้แสดงทักษะความสามารถอีกด้านของเขาในการออกแบบเครื่องประดับ เช่น สร้อยคอ จี้ แหวน สร้อยข้อมือ ภายใต้แบรนด์ของตัวเองที่ชื่อว่า PHj KISS ที่รวมทำกับบริษัท The Kiss ของประเทศญี่ปุ่น
ชีวิตการทำงานในวงการบันเทิง > 2021-ปัจจุบัน: แบกรับความหนักอึ้งของรางวัลใหญ่

ในเดือนพฤษภาคม ปี 2021 มีข่าวการตอบตกลงอย่างเป็นทางการเกี่ยวกับละครเรื่องใหม่ของปาร์คแฮจิน ซึ่งมีชื่อเรื่องว่า  "From Now On, Showtime" (지금부터 쇼타임) โดยที่ปาร์คแฮจินจะรับบทเป็น 'ชาชาอุง' ซุปเปอร์สตาร์นักมายากล ที่มีความสามารถพิเศษในการมองเห็นและพูดคุยกับผี ทำให้เขาสามารถควบคุมบงการบรรดาผีที่มาช่วยไขคดีซึ่งตัวเขาเข้าไปพัวพันโดยบังเอิญ
ในวันที่ 15 มิถุนายน 2022 หลังจากละครเรื่อง "From Now On, Showtime" ออกอากาศครบทั้ง 16 ตอน ก็มีข่าวประกาศจากต้นสังกัด บริษัท Mountain Movement Entertainment ว่าปาร์คแฮจิน จะไม่ต่อสัญญากับทางบริษัทซึ่งทำงานด้วยกันมาเป็นเวลา 12 ปี และทางบริษัทเองก็ได้บอกอีกว่าเป็นการจากลากันที่สวยงาม มีการให้กำลังใจซึ่งกันและกันสำหรับกิจกรรมในอนาคต จึงทำให้ในขณะนี้ (27 มิถุนายน 2022) ปาร์คแฮจิน กลายเป็นนักแสดงอิสระ เพราะยังไม่มีการประกาศอย่างเป็นทางการถึงต้นสังกัดใหม่แต่อย่างใด แต่ทั้งนี้บัญชีโซเชียลมีเดียอย่างเป็นทางการในชื่อของปาร์คแฮจินทั้งหมดที่ดำเนินการโดยอดีตต้นสังกัดได้ถูกปิดลง เมื่อวันที่ 24 มิถุนายน 2022 และ Club Jin's ซึ่งเป็นเว็บไซต์แฟนคลับอย่างเป็นทางการ ก็จะถูกปิดลงในวันที่ 30 มิถุนายน 2022 ด้วยเช่นกัน
วันที่ 7 กรกฎาคม 2022 ปาร์คแฮจินได้ตกลงเซ็นสัญญากับบริษัท Artist Company ซึ่งเป็นต้นสังกัดของอีจองแจและจองอูซอง โดยทางบริษัท  Artist Company ประกาศว่า “ทางเรามีความปิติยินดีที่ปาร์คแฮจิน นักแสดงที่เป็นตัวแทนของเอเชีย ได้เข้าร่วมกับเรา เราได้วางแผนเพื่อสนับสนุนเขาอย่างกระตือรือร้น เพื่อให้เขาสามารถมีส่วนร่วมในกิจกรรมต่างๆที่หลากหลาย ไม่เพียงแต่ในเกาหลีแต่ยังในตลาดโลกด้วย"  ต่อมาในช่วงปลายเดือนธันวาคม ปี 2022 มีข่าวการตอบตกลงรับงานแสดงเรื่องใหม่ของปาร์คแฮจิน ซึ่งเป็นงานละครเรื่อง "National Death Penalty Vote" (ชื่ออย่างไม่เป็นทางการ) ที่ดัดแปลงจากเว็บตูนในชื่อเดียวกัน ร่วมกับ ปาร์คซองอุง และอิมจียอน ในครั้งนี้แฮจินจะรับบทเป็น 'คิมมูชัน' หัวหน้าทีมที่1 ของหน่วยสืบสวนภูมิภาคของสำนักงานตำรวจภูธรภาคใต้ เขาเป็นชายหนุ่มที่อายุน้อยที่สุดที่ได้ขึ้นเป็นหัวหน้าทีมของหน่วยสืบสวนระดับภูมิภาคในช่วงเวลาสั้นที่สุด โดยแก่นหลักของละครเรื่องนี้สะท้อนถึงประเด็นทางสังคมที่มีการถกเถียงกันเกี่ยวกับ การตัดสินโทษประหารชีวิตและมาตราฐานการตีความคำว่า 'ความยุติธรรรม' คาดว่าจะมีกำหนดการออกอากาศในช่วงเดือนสิงหาคม ปี 2023 ทางช่อง SBS
ผลงาน > ละครโทรทัศน์

| ปีที่ออกอากาศ | ชื่อภาษาอังกฤษ | ชื่อภาษาเกาหลี/จีน | บทบาท | สถานีโทรทัศน์ | การออกอากาศในประเทศไทย |
| --- | --- | --- | --- | --- | --- |
| 2006  (พ.ศ. 2549) | Famous Chil Princesses | 소문난 칠공주 | ยอนฮานัม | KBS (เกาหลีใต้) |  |
| 2007  (พ.ศ. 2550) | Like Land and Sky | 하늘만큼 땅만큼 | จองมูยอง | KBS (เกาหลีใต้) | รักปิ๊งนี้หัวใจมีลุ้น (ช่องมูฟวีพลัสของไลน์ทีวี) |
| 2008  (พ.ศ. 2551) | East of Eden | 에덴의 동쪽 | ชินมยองฮุน | MBC (เกาหลีใต้) | ตระกูลรักหักเหลี่ยมแค้น (ช่องทรูเอเชียนซีรีส์) |
| 2009  (พ.ศ. 2552) | Hot Blood | 열혈장사꾼 | ฮารยู | KBS (เกาหลีใต้) |  |
| 2011  (พ.ศ. 2554) | Qian Duo Duo Marry Remember | 钱多多嫁人记 | ฉีเฟย | Hunan TV (จีน) | วิวาห์รักยัยไฮโซ (ช่องไทยรัฐทีวี) |
| 2012  (พ.ศ. 2555) | Another Kind of Splendid Life | 另一种灿烂生活 | หลิวต้าหมิง | Hunan TV (จีน) |  |
| 2012  (พ.ศ. 2555) | My Daughter Seo Young | 내 딸 서영이 | อีซังอู | KBS (เกาหลีใต้) | ซอยอง รักนี้ไม่ยอมเปลี่ยนแปลง (ช่องทรูเอเชียนเอชดี) |
| 2013  (พ.ศ. 2556) | Love's Relativity | 恋爱相对论 | หลี่หยาง | Xi'an Television (จีน) | สาวสิงห์หัวใจซิ่งรัก (ช่องนิวทีวี) |
| 2013  (พ.ศ. 2556) | My Love from the Star | 별에서 온 그대 | อีฮวีคยอง | SBS (เกาหลีใต้) | ยัยตัวร้ายกับนายต่างดาว (ช่อง 7 เอชดี)) และ ซุปตาร์ตัวร้ายกับนายต่างดาว (ช่อง 3 เอสดี) |
| 2014  (พ.ศ. 2557) | Doctor Stranger | 닥터 이방인 | ฮันแจจุน / อีซองฮุน | SBS (เกาหลีใต้) | อัจฉริยะหมอ 2 แผ่นดิน (ช่องพีพีทีวี) |
| 2014  (พ.ศ. 2557) | Bad Guys | 나쁜 녀석들 | อีจองมุน | OCN (เกาหลีใต้) |  |
| 2016  (พ.ศ. 2559) | Cheese in the Trap | 치즈인더트랩 | ยูจอง | tvN (เกาหลีใต้) | แผนรักกับดักหัวใจ (ช่องทรูโฟร์ยู) |
| 2016  (พ.ศ. 2559) | Far Away Love | 遠得要命的愛情 | เฉินอัน | Guangdong TV (จีน) | รักห่างไกล หัวใจไม่ห่างกัน (ช่องพีพีทีวี) |
| 2017  (พ.ศ. 2560) | Man to Man | 맨투맨 | คิมซอลอู | JTBC (เกาหลีใต้) | สุภาพบุรุษสายลับ (ช่องอมรินทร์ทีวี) |
| 2020 (พ.ศ. 2563) | Forest (ชื่อเดิม Secret) | 포레스트 | คังซานฮยอก | KBS (เกาหลีใต้) |  |
| 2020 (พ.ศ. 2563) | Old School Intern / Kkondae Intern | 꼰대인턴 | คายอลชัน | MBC (เกาหลีใต้) |  |
| 2021 (พ.ศ. 2564) | Four Men | 사자 | คังอิลฮุน/ เฉิน/ทงจิน/ มิคาเอล | *ถ่ายทำแต่ไม่ได้ออกอากาศทางช่องหลัก (เกาหลีใต้)  ในปี 2021 ได้เผยแพร่ทางแพลตฟอร์มออนไลน์ของ KT Olleh โดยใช้ชื่อว่า "GENESIS(복제인간 )" |  |
| 2022 (พ.ศ. 2565) | From Now On, Showtime | 지금부터, 쇼타임! | ชาชาอุง | MBC (เกาหลีใต้) |  |
| 2023 (พ.ศ. 2566) | The Killing Vote | 국민사형투표 | คิมมูชัน | SBS (เกาหลีใต้) |  |
| ยังไม่ออกอากาศ | Popcorn | 爆米花 | ลู่เฉินจวิ้น | ยังไม่ประกาศ (จีน) |  |
| ยังไม่ออกอากาศ | Secret Society of Men – Friends | 男人帮·朋友 | จ้าวไห่เผิง | ยังไม่ประกาศ (จีน) |  |
ผลงาน > ภาพยนตร์

| ปีที่ออกฉาย | ชื่อเรื่องภาษาอังกฤษ | ชื่อเรื่องภาษาเกาหลี | รับบทเป็น |
| --- | --- | --- | --- |
| 2010 (พ.ศ. 2553) | The Rhythm of Chopsticks | 젓가락 | (นักแสดงรับเชิญ) |
| 2015 (พ.ศ. 2558) | Snow is on the Sea | 설해 | อีซังอู |
| 2018 (พ.ศ. 2561) | Cheese in the Trap | 치즈인더트랩 | ยูจอง |
ผลงาน > เว็บดราม่า

| ปีที่ออกฉาย | ชื่อเรื่องภาษาอังกฤษ | ชื่อเรื่องภาษาเกาหลี | รับบทเป็น | เว็บไซต์ | ตอนที่ |
| --- | --- | --- | --- | --- | --- |
| 2016 (พ.ศ. 2559) | 7 First Kisses | 첫키스만 일곱번째 | พัก แฮ-จิน | YouTube: 냠다른TV V LIVE: V ORIGINAL Naver tv : 첫 키스만 일곱 번째 | ตอนที่ 3 : Dangerous Boss |
| 2018 (พ.ศ. 2561) | Shine Goback | 샤인 고백 | จีโฮ | V LIVE: Park Hae Jin YouTube: MOUNTAIN MOVEMENT | ตอนที่ 1- 5 |
ผลงาน > มิวสิกวิดีโอ

| ปี | ชื่อนักร้อง/วง | ชื่อเพลง |
| --- | --- | --- |
| 2007 (พ.ศ. 2550) | The Way | Love Hurts (사랑 아프다) |
| 2011 (พ.ศ. 2554) | พัก แฮ-จิน | Wheel of Fortune (운명의 수레바퀴/運命の轍) |
| 2015 (พ.ศ. 2558) | รวมศิลปิน (LOTTE Duty Free models) | You're so Beautiful (유어 소 뷰티풀) |
| 2016 (พ.ศ. 2559) | Fiestar | Like (좋아요) |
ผลงาน > เพลง

| ปี | ชื่อเพลง | หมายเหตุ |
| --- | --- | --- |
| 2011 (พ.ศ. 2554) | Wheel of Fortune / 운명의 수레바퀴 / 運命の轍 | เพลงประกอบละครญี่ปุ่น เรื่อง  Debt King 2: The Fatal Reward    (借王〈シャッキング〉Ⅱ －運命の報酬－) |
| 2011 (พ.ศ. 2554) | Hyururi Hyururi (ひゅるりひゅるり) | เพลงประกอบละครญี่ปุ่น เรื่อง  Debt King 2: The Fatal Reward    (借王〈シャッキング〉Ⅱ －運命の報酬－) |
| 2011 (พ.ศ. 2554) | Must It Be Like This / Yi Ding Yao Zhe Yang Ma (一定要这样吗) | เพลงประกอบละครจีน เรื่อง Qian Duo Duo Marry Remember  (钱多多嫁人记) |
| 2011 (พ.ศ. 2554) | For You I'm Willing / Wei Le Ni Wo Yuan Yi (为了你我愿意) | เพลงประกอบละครจีน เรื่อง Qian Duo Duo Marry Remember  (钱多多嫁人记) |
ผลงาน > รายการโทรทัศน์ / รายการออนไลน์

| ปีที่ออกอากาศ | ชื่อรายการ | สถานีโทรทัศน์ | หน้าที่ | ตอน |
| --- | --- | --- | --- | --- |
| 2009 - 2010 (พ.ศ. 2552 - 2553) | Family Outing / 패밀리가 떴다 / ครอบครัวตัวเก่ง ฤดูกาลที่ 1 | SBS | สมาชิกประจำของรายการ | ตอนที่ 54 - 85 |
| 2013 (พ.ศ. 2556) | Little Big Hero / 리틀 빅 히어로 | tvN | ผู้บรรยายสารคดี | ตอนที่ 1 |
| 2020 (พ.ศ. 2563) | DOCUFLEX [HOMO UNTACT]  | MBC | ผู้ดำเนินรายการ | ตอนที่ 1 |
| 2021 (พ.ศ. 2564) | Park Hae Jin Random Box | V Live / YouTube | ผู้ดำเนินรายการ | ตอนที่ 1-3 |
| 2022 (พ.ศ. 2565) | 사랑의열매-JTBC (Fruit of Love-JTBC) | JTBC | ผู้บรรยายสารคดี | จำนวน 5 ตอน |
ผลงาน > รายการพ็อดคาสท์

| ปีที่ออกอากาศ | ชื่อรายการ | ผู้ดำเนินรายการร่วม | จำนวนตอน | สตรีมมิ่ง | หมายเหตุ |
| --- | --- | --- | --- | --- | --- |
| 2020 (พ.ศ. 2563) | 꼰대인턴 상담소 | คิมอึงซู | 22 | Naver audioclip |  |
| 2020 (พ.ศ. 2563) | 박해진x박기웅의 투팍토크여행★희재 편 정주행 | พัก คี-วุง / คิมฮีแจ | 16 | Naver audioclip | 꼰대인턴 상담소 ซีซัน 2 |
| 2020 (พ.ศ. 2563) | 박해진x박기웅의 투팍토크여행 | พัก คี-วุง | 106 | Naver audioclip | 꼰대인턴 상담소 ซีซัน 2 |
| 2021 (พ.ศ. 2564) | 박해진x박기웅의 투팍토크여행 | พัก คี-วุง | 159 | Naver audioclip | 꼰대인턴 상담소 ซีซัน 3 |